OBH 571/2000.
Az állampolgári jogok országgyűlési biztosának jelentése
Ügyintéző: Tánczos Mihályné

Az eljárás megindítása
Az állampolgári jogok országgyűlési biztosához érkezett levelében panaszos azt sérelmezi, hogy unokája után – akit bírósági ítélet alapján ő nevel – 1997. szeptember óta nem kap családi pótlékot. 

Az eljárás megindítására a beadványban foglaltak alapján került sor, figyelemmel a jogbiztonsághoz, illetve a szociális biztonsághoz való jog sérelmének veszélyére. 

A tényállás megállapításához vizsgálatot kértem az Országos Egészségbiztosítási Pénztár Fővárosi és Pest megyei Egészségbiztosítási Pénztára ceglédi kirendeltségének vezetőjétől. 

Az érintett alkotmányos jog, az alkalmazott jogszabályok
•	Az Alkotmány 2. §. (1) bekezdésében deklarált jogállamiságból eredő jogbiztonság követelménye. 
•	Az Alkotmány 70/E. §-a szerinti szociális biztonsághoz való jog. 
•	Az 1998. december 31-ig hatályban volt a családi pótlékról és a családok támogatásáról szóló 1990. évi XXV. törvény. 
•	A családok támogatásáról szóló 1998. évi LXXXIV. törvény. 

A megállapított tényállás és a vizsgálat megállapításai
Panaszos unokáját – fia 1982-ben történt házasságának felbontását követően – bírósági ítélet alapján nála helyezték el. A gyermek után a családi pótlékot az apa kapta, melynek összegét a nagyszülő részére rendszeresen megküldte. Amikor a gyermek középiskolába került, az apa az iskolalátogatási igazolásokat nem szerezte be, ezért a családi pótlék folyósítása 1997 szeptembertől megszűnt. 

Panaszos férje 1998 januárban meghalt, nehéz anyagi helyzetében ezért 1998 februárban családi pótlék iránti igényt terjesztett elő a Nyugdíjfolyósító Igazgatóságnál. Az Igazgatóságtól 1998. június 22-ei kelettel kapott arról értesítést, hogy az ellátási igény elbírálásához a folytatólagos igénylésre jogosító igazolványt bekérték a Honvédségtől – ahonnan az ellátást korábban folyósították –, valamint kérték panaszos jövedelméről a nyilatkozat beküldését. 

Az Igazgatóság az igényt a továbbfolyósításhoz szükséges folytatólagos igazolvány hiányában nem tudta elbírálni, ezért az időközben történő jogszabály módosításra hivatkozva 1999. július 8-án kelt levelében arról értesítette a panaszost, hogy az igény elbírálására és visszamenőleges rendezésére az ügyét áttették az Egészségbiztosítási Pénztárhoz. 

A családok támogatásáról szóló 1998. évi LXXXIV. törvény szerint a Nyugdíjfolyósító Igazgatóság 1998. december 31-ét követően családtámogatásra jogosultságot nem állapít meg, a megelőző időben megállapított ellátásokat 1999. március 3-ig  folyósítja. Ezt követően az ellátásokat az Egészségbiztosítási Pénztárak folyósítják. A törvény végrehajtási rendelete szerint (223/1998. (XII.28.) Korm. r.) a folyamatban lévő, de 1999. január 1-jéig el nem bírált családtámogatási  ügyek iratanyagát legkésőbb 1999. január 15-ig kell átadni a pénztáraknak. 

A tájékoztatásra panaszos az új formátumú nyomtatványon 1999. október 7-én adta be igénybejelentőjét az Egészségbiztosítási Pénztárhoz. 

Az igény elbírálása során derült ki, hogy a Honvédelmi Minisztérium a 037850-es sorszámú családi pótlék igazolványt megküldte a Nyugdíjfolyósító Igazgatóság részére, melyet az Igazgatóság munkatársa 1999. február 8-án vett át. 

A Nyugdíjfolyósító Igazgatóság 1999. júliusban átadott iratanyagában az igazolvány másolatáról készített fénymásolatot adott át a Pénztárnak, ezért a Pénztár még az igény benyújtása előtt, 1999. július 27-én új hivatalos „másolat’ igazolványt kért a Honvédelmi Minisztériumtól, melyet 1999. augusztus 10-én meg is kaptak. 

Panaszos 1999. októberben beadott igénybejelentésével rendelkezésre állt minden adat annak elbírálásához, azonban az intézkedés megtételére csak 2000. március 1-jén került sor. A Pénztár az ügyintézés elhúzódását az 1999. októbertől bevezetésre kerülő iskoláztatási támogatással kapcsolatban érkezett több ezer iskolai igazolás feldolgozásával, valamint számítógépes rendszerük lassúságával indokolta. 

Az igény elbírálását követően 2000. március 9-én visszamenőlegesen 1997 augusztustól 2000. januárig panaszos részére a Pénztár 126.900.- Ft-ot utalt ki, majd 2000 februártól folyamatosan történik utalás. 

A vizsgálat eredményeként megállapítható, hogy mind a Nyugdíjfolyósító Igazgatóság a sorozatos késedelmes intézkedéseivel, mind az OEP Fővárosi és Pest Megyei Egészségbiztosítási Pénztára Ceglédi Kirendeltsége a késedelmes igényelbírálásával súlyosan sértette a jogbiztonsághoz, valamint a szociális biztonsághoz való jogot, annak ellenére, hogy panaszos ügye a vizsgálat alatt rendeződött. 

Ajánlás:
Az állampolgári jogok országgyűlési biztosáról szóló 1993. évi LIX. törvény 21. § (1) bekezdése és a 24. § alapján a következő ajánlást teszem.

Felkérem az OEP Fővárosi és Pest Megyei Egészségbiztosítási Pénztára Ceglédi Kirendeltségének vezetőjét, hogy a jövőben gondoskodjon az ügyintézési határidők, valamint a méltányos eljárás szabályainak betartásáról.

Budapest, 2000. június 1.

Gönczöl Katalin